Den seneste tids usikkerhed om den fremtidige drift af Vendelbohus i Hjørring er nu slut. Byrådet har indgået en aftale med den selvejende institution ”Vendelbohus” (under stiftelse) om, at de pr. 1. juli 2019 lejer Vendelbohus af Hjørring Kommune. Det skriver kommunen i en pressemeddelelse. Den nye institution vil arbejde på, at der skal være tv-station, restaurant, socioøkonomisk virksomhed og masser af koncerter og stand-up i de berømte lokaler. Det er nogle af de mange ideer, som Hjørring Antenneselskab og iværksætter Jesper Spanner Sørensen har i støbeskeen i forhold til at udvikle Hjørrings gamle kulturhus, Vendelbohus. De to parter har netop underskrevet en lejeaftale, som onsdag aften er godkendt af Hjørring byråd. - Stedet er så vigtigt for Hjørring, det er centralt i byen, der er gode parkeringsforhold. Og så er det bare så vigtigt, at der sker noget i Hjørring. Det betyder noget for boligmarkedet og for hele handelslivet, sagde Jesper Spanner Sørensen forleden til TV2 Nord. Hjørring Antenneselskab og Jesper Spanner Sørensen har skrevet under på, at de vil stå for driften af stedet. Ifølge Jesper Spanner Sørensen vil det koste omkring en million kroner hvert år i de første tre år at drifte stedet og højne aktivitetsniveauet. De seneste tre år har både kommunen og Kulturforeningen Vendelbohus forsøgt at finde en forpagter til bygningen. Den 3000 kvadratmeter store bygning havde sidst en forpagter tilknyttet tilbage i 2008. Og stedet stod til lukning, hvis det ikke lykkedes at finde en til at overtage. Det stod klart efter Hjørring Kommune vedtog et budgetforlig, som fjerner et årligt driftstilskud til bygningen på 1,5 millioner kroner. Vendelbohus har været hjemsted for Hjørring Revyen. Scene og balkon kan dateres tilbage til 1907. Vendelbohus i Hjørring har ladet tæppet gå for teaterforestillinger siden begyndelsen af det 20. århundrede.

Referat:
Ny selvejende institution sikrer Vendelbohus i fremtidens kulturliv, efter byrådet i Hjørring Kommune har sagt ja til ny lejeaftale.